钦定古今图书集成/理学汇编/学行典/第114卷 > 《知四十九年非赋》〈以贤者勖身知非昔岁为韵〉陆肱
## 钦定古今图书集成/理学汇编/学行典/第114卷 > 《知四十九年非赋》〈以贤者勖身知非昔岁为韵〉陆肱

往事多违，今来觉非。嗟忽度于时景，惧将萌于祸机。
新年当艾服之初，方能知过；往岁比灵蓍之数，未省
防微。试问何人，云蘧伯玉以道为喻，因言自勗。追向
者以何，及悟平生之不足。处身而每在廉谨，立志而
常齐宠辱。故乃追往日，想当年。似有失礼，疑乎不贤。
惧愧于三千之内，仍思于五十之前。虽云“时不再来，
悔无及也。”所谓过而能改，善莫大焉。想其悒悒自伤，
兢兢若厉，悲急景以隙过，叹芳时而川逝。将以防彼
终身，警夫后世。驰心于见善之末，托意于思贤之际。
星霜不驻，俄符大衍之筹；容貌初移，忽及始衰之岁。
况复日月逾迈，《春秋》载新，惧有乖于君子，恐时同于
小人。前违而欲改，安得后患而将迁。有因百行维修，
宛见日新其德；三缄乍启，可明言出于身。自是一悔
幽微，全忘矫假。方同知过之士，无异恶强之者；朝来
暮往，故无得而逾焉；乱世危邦，则可卷而怀也。“穷其
过兮，嗟嗟莫追；考其数兮，七七惟寄。”岂因利而有改，
虽委骨而无移。异买臣官达之期，未然而觉；契孔氏
命穷之日，既至而知。由是三省为人，劳谦自责。驷马
将追而莫遂，中心欲悔而何益。永示千载，非惟半百。
故余当弱冠之年，已知非于曩昔。